Diari Oficial de la Generalitat Valenciana


Sumari del DOGV 5191, del 03-02-2006 (2006/860)

RESOLUCIÓ de 7 de desembre de 2005, del conseller de Territori i Habitatge, per la qual s'aprova definitivament la modificació puntual número 11, denominada «Permuta sòl dotacional-zona verda», en el pla parcial polígon industrial del Pla General de Vall d'Alba (Castelló).
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5191

Data del DOGV
:   03-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/860


Data del document
:   07-01-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Vall d'Alba
    * pla d'urbanisme

RESOLUCIÓ de 7 de desembre de 2005, del conseller de Territori i Habitatge, per la qual s'aprova definitivament la modificació puntual número 11, denominada «Permuta sòl dotacional-zona verda», en el pla parcial polígon industrial del Pla General de Vall d'Alba (Castelló). [2006/F860]  
Vist l'expedient relatiu a la modificació puntual número 11, denominada «Permuta sòl dotacional-zona verda» en el pla parcial polígon industrial del Pla General de Vall d'Alba (Castelló), i de conformitat amb els següents,  
Antecedents de fet  
Primer. El Ple de l'Ajuntament de Vall d'Alba, en sessió d'1 d'agost de 2003, va acordar exposar al públic la modificació, la qual es va dur a terme per mitjà d'anuncis publicats en el periòdic Mediterráneo de 6 d'agost de 2003 i en el Diari Oficial de la Generalitat Valenciana de 22 d'agost de 2003. Transcorregut el període d'informació al públic, durant el qual no es van formular al·legacions, el ple va aprovar provisionalment la modificació en sessió de 25 de setembre de 2003.  
Segon. La Comissió Informativa d'Urbanisme de Castelló, en sessió de 22 d'octubre de 2003, i en relació amb aquest expedient, va acordar el següent:  
«Després de donar compte de l'informe emés pel Servei Territorial de Planificació i Ordenació Territorial, la Comissió Informativa d'Urbanisme acorda que el Servei Territorial remeta a l'Ajuntament de Vall d'Alba un escrit de període consultiu sol·licitant l'aclariment dels extrems assenyalats en l'informe elaborat».  
De conformitat amb això, el 23 d'octubre de 2003 el Servei Territorial de Planificació i Ordenació Territorial va sol·licitar de l'Ajuntament de Vall d'Alba que aclarira i completara la documentació en relació amb determinats extrems, que després s'exposaran.  
Tercer. Per mitjà d'un escrit registrat el 29 de març de 2005, l'Ajuntament de Vall d'Alba remet un informe aclaridor en relació amb aquesta modificació, informe que ha sigut aprovat per la Junta de Govern Local en sessió de 17 de març de 2003.  
Quart. El projecte consta de memòria i plànols.   
Cinqué. No s'han sol·licitat informes sectorials.  
Sisé. Aquesta conselleria va sol·licitar, en data 7 de juliol de 2005, el corresponent dictamen del Consell Jurídic Consultiu de la Comunitat Valenciana d'acord amb el que establix l'article 10.8.e) de la Llei 10/1994, de 19 de desembre, de la Generalitat Valenciana, de creació del Consell Jurídic Consultiu de la Comunitat Valenciana. Així mateix amb data 7 de juliol de 2005, el conseller de Territori i Habitatge va emetre un dictamen favorable emés basant-se en la disposició transitòria novena de la Llei 6/1994, de 15 de novembre.  
Amb data 27 d'octubre de 2005, s'emet dictamen del Consell Jurídic Consultiu de la Comunitat València en el qual es conclou que el projecte relatiu a la modificació puntual número 11 del pla general, denominada «Permuta sòl dotacional-zona verda» en el pla parcial polígon industrial de Vall d'Alba (Castelló), és d'acord amb la legalitat urbanística  
Fonaments de dret  
Primer. La tramitació de la present modificació puntual del Pla General de Vall d'Alba en la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant LRAU), com també en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (d'ara endavant RPCV).  
Segon. La documentació està completa en compliment del que disposa l'article 27 en relació amb el 55.1 de la LRAU, com també en l'article 45 i següents del RPCV. En aquest sentit, per mitjà d'un escrit registrat el 29 de març de 2005 l'ajuntament ha presentat uns plànols d'ordenació en plànols topogràfics, amb la qual cosa la documentació esta completa.  
Tercer. L'objecte del document és introduir una modificació en l'ordenació detallada establida en un sòl urbanitzable industrial pel pla parcial dels sectors II, III, IV, V, VI, i VIII de Vall d'Alba. En definitiva es tracta de permutar 3.286 m² dels 214.508 m² de la zona verda del pla parcial industrial dels sectors II, III, IV, V, VI, i VIII de Vall d'Alba, es manté la mateixa superfície total de zona verda i de sòl industrial.  
Com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o urbanitzable s'emmarca dins de la discrecionalitat del planejament urbanístic, gaudint en aquests casos l'administració d'àmplia llibertat per a triar, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'ajuntament, des de la representació que li conferix la seua legitimació democràtica.  
Segons ha assenyalat recentment el Tribunal Constitucional en la Sentència 51/2004, de 13 d'abril, «la decisió sobre la configuració de l'assentament urbà municipal en què consistix el pla d'urbanisme (marc regulador de l'espai físic de la convivència dels veïns) és una tasca compresa prioritàriament en l'àmbit dels interessos del municipi, i sobre aquella decisió es projecta, per tant, de forma especialment intensa les exigències de l'autonomia municipal». Si bé és possible també la intervenció d'altres administracions públiques, per la imbricació d'interessos diversos que es projecten sobre el mateix territori municipal, aquesta intervenció «no ha d'enfosquir el principi que l'ordenació urbanística del territori municipal és tasca que fonamentalment correspon al municipi, i que la intervenció d'altres administracions es justifica només en la mesura que concórreguen interessos de caràcter supramunicipal o controls de legalitat que, de conformitat amb el bloc de la constitucionalitat, s'atribuïxen a les administracions supraordenades sobre les inferiors».  
La LRAU recull clarament aquestes idees. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua mateixa representativitat. Com s'indica en el preàmbul de la LRAU, aquesta llei atribuïx a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.  
De conformitat amb el que ha acordat la Comissió Informativa d'Urbanisme de Castelló en la sessió de 22 d'octubre de 2003, dins del període consultiu a què es referix l'article 39 de la LRAU, es va oferir a l'ajuntament la possibilitat que completara la documentació i que al·legara sobre la motivació exacta del canvi de la zona verda. Esmenada, com ja s'ha dit, la deficiència documental, hem d'examinar ara la segona qüestió suscitada en la dita fase del procediment.  
L'escrit del Servei Territorial de Planificació i Ordenació Territorial de 23 d'octubre de 2003, en relació amb la fonamentació del canvi de la zona verda, indicava el següent:  
«Segons el document de modificació, la permuta de zona verda es justifica fonamentalment a permetre a una parcel·la privada d'ús industrial .l'accés i l'eixida. per un límit del sector. No obstant això, no s'aprecia, en una primera anàlisi (i a falta de majors explicacions en el document de modificació) la racionalitat d'aquest accés, per això es connecta la dita parcel·la a través d'un estret corredor de pocs metres d'amplària amb un límit extern del sector en què no hi ha previst cap vial d'accés. A més, aquest estret corredor suposa aïllar de mode no explicat l'equipament de subministrament elèctric previst, que queda aïllat de la zona verda. Per això se sol·licita informe aclaridor d'aquests punts».  
La nova documentació aportada per l'ajuntament justifica la racionalitat de l'alteració de la zona verda indicant que es produïx «la millora evident representada pel fet de dotar d'un matalàs la masia que dóna nom a l'actuació (...) sense que es veja privada d'accés la subestació elèctrica en servir-se de l'existència del denominat camí de la Serra d'En Galceran; que la connecta amb la CV-157». Igualment, l'ajuntament assenyala que «el sòl d'ús industrial manté el seu accés a través dels vials de connexió, paral·lels a la CV-157, sense que es produïsca a través de la present modificació cap minoració de sòl dotacional». D'aquesta manera, l'ajuntament conclou el següent:  
«La finalitat última de la modificació número 11 atén la racionalitat d'una millor zonificació dels usos dotacionals referits a la zona verda, atés que, amb la implantació de la zona verda, en el lloc del sòl abans qualificat d'ús industrial, incrementa el .matalàs de protecció. al voltant de la masia Caseta Blanca, l'enclavament i la rehabilitació de la qual ha sigut configurat com a referent del polígon industrial, de fet dóna nom al polígon i d'altra banda, estant enclavada en plena zona verda, ha sigut destinada a donar servei d'hostaleria al polígon industrial. D'altra banda, el sòl d'ús industrial compta amb tots els serveis urbanístics i per descomptat amb accés rodat (...)..  
A la vista d'aquesta argumentació municipal, pot concloure's que hi ha una justificació suficient en criteris de racionalitat i de millor satisfacció de l'interés general, per a aprovar la present modificació.  
Quart. La modificació que s'examina comporta un canvi en la zonificació de les zones verdes, la qual cosa suposa unes especialitats procedimentals.   
. D'una banda, i de conformitat amb l'article 55.4 de la LRAU, resulta preceptiu l'informe del Consell Superior d'Urbanisme. Segons el que establix la disposició transitòria novena de la LRAU, i en no estar encara constituït l'esmentat consell, les seues funcions corresponen al conseller de Territori i Habitatge, amb un informe previ de la Comissió Territorial d'Urbanisme.  
. D'un altre costat, l'article 10.8.e) de la Llei 10/1994, de 19 de desembre, del Consell Jurídic Consultiu, establix que es necessita el previ dictamen del dit òrgan en els casos de modificacions del planejament urbanístic .l'objecte dels quals. siga dur a terme una diferent zonificació de zones verdes. Tal com es justifica àmpliament en diferents acords de la Comissió Territorial d'Urbanisme de Castelló, qualsevol alteració que afecte una zona verda necessita també del dictamen del Consell Jurídic Consultiu. Consta en el present expedient el dictamen del Consell Jurídic Consultiu de data 27 d'octubre de 2005, concloent que aquest satisfà els criteris de legalitat.   
Cinqué. El conseller de Territori i Habitatge és l'òrgan competent per a resoldre sobre l'aprovació definitiva del present expedient, de conformitat amb el que establix l'article 39 de la referida LRAU, en relació amb l'article 6.e) de l'esmentat Reglament dels Òrgans Urbanístics de la Generalitat.  
Vistos els preceptes legals citats, i la resta de disposicions de general i de pertinent aplicació, de conformitat amb l'acord de la Comissió Territorial d'Urbanisme de Castelló, conforme amb el Consell Jurídic Consultiu de la Comunitat Valenciana, resolc:  
Aprovar definitivament la modificació puntual número 11 denominada «Permuta sòl dotacional-zona verda» en el pla parcial polígon industrial del Pla general de Vall d'Alba (Castelló).  
Contra la present resolució, que posa fi a la via administrativa, es pot interposar recurs potestatiu de reposició en el termini d'un mes, davant del conseller de Territori i Habitatge, o bé recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació o publicació d'aquesta, de conformitat amb el que preveu l'article 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament d'Òrgans Urbanístics de la Generalitat, i els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercir qualsevol altre recurs que es crega oportú.  
València, 7 de desembre de 2005.. El conseller de Territori i Habitatge: Rafael Blasco Castany.